**Nr. AR 7881/DPSS/1863/DPSS/2732/12.05.2023**

**A P R O B**

**MINISTRUL SĂNĂTĂȚII**

**Prof. univ. dr. ALEXANDRU RAFILA**

**REFERAT DE APROBARE**

Potrivit prevederior art.1 alin.(1)-(2) din Ordinul ministrului sănătății nr.1408/2015 privind înfiinţarea unităţilor de accidente vasculare cerebrale acute:

” Art. 1 - (1) Se înfiinţează unităţile de accidente vasculare cerebrale acute, denumite în continuare compartimente UAVCA, ca entităţi fără personalitate juridică, în structura unităţilor sanitare cu paturi care asigură asistenţa neurologică de urgenţă.

(2) Compartimentele UAVCA se organizează unitar în cadrul unei secţii de neurologie, cu un număr de 4 - 20 de paturi şi funcţionează în spaţii special destinate şi amenajate.”

Centrul Medical Transilvania SRL, prin adresa nr.SPT 293/2023 înregistrată la Ministerul Sănătății cu nr. DPSS/1863/Reg.1/4309/2023, solicită modificarea Ordinului ministrului sănătății nr.1408/2015 în vederea înființării unei unități de accidente vasculare cerebrale acute și în cadrul unui compartiment de neurologie, nu doar în cadrul unei secții de neurologie.

Centrul Medical Transilvania SRL motivează solicitarea prin faptul că există resursa umană necesară, dotarea este corespunzătoare, conform Anexei nr.1 la ordinul anterior menționat, dar este în imposibilitatea înființării UAVCA datorită faptului că în structură nu există o secție de neurologie, ci un compartiment de neurologie.

Astfel, Centrul Medical Transilvania SRL propune reformularea alin.(1)-(2) ale art.1 din Ordinul ministrului sănătății nr. 1408/2015 după cum urmează :

” (1) Se înfiinţează unităţile de accidente vasculare cerebrale acute, denumite în continuare UAVCA, ca entităţi fără personalitate juridică, în structura unităţilor sanitare cu paturi care asigură asistenţa neurologică de urgenţă.

(2) UAVCA se organizează unitar în cadrul unei secţii/unui compartiment de neurologie, cu un număr de 2 - 20 de paturi şi funcţionează în spaţii special destinate şi amenajate.”

Direcția Personal și Structuri Sanitare, prin adresa nr. DPSS/1863/Reg.1/4309/24.04.2023, a solicitat Comisiei de Neurologie Pediatrică și Comisiei de Neurologie punctul de vedere.

Comisia de Neurologie în acord cu Societatea de Neurologie din România, prin adresa transmisă către Direcția Generală de Asistență Medicală (ca răspuns la adresa nr.DGAM Reg.1/4309/20.03.2023) și transmisă și direcției noastre prin e-mail și înregistrată cu nr.DPSS/2613/24.04.2023, comunică următoarele:

- sunt de acord cu solicitarea Centrului Medical Transilvania ca unitățile de accidente vasculare cerebrale acute să poată fi organizate și în cadrul Compartimentelor de neurologie;

- având în vedere recomandările ESO (European Stroke Organization, martie 2013), respectiv, o UAVCA să aibă minimum 4 paturi în cadrul secției de neurologie cu cel puțin dublu față de numărul de paturi, se propun următoarele:

**1.** la art.1, alin.(1)-(3) rămân nemodificate, introducându-se alin.(4) cu următorul conținut:

” (4) – În situația în care în cadrul unității sanitare există doar un compartiment de neurologie, se poate înființa un compartiment UAVCA cu cel puțin 2 paturi.”;

A fost preluată această propunere, dar s-a eliminat sintagma ” un compartiment”.

**2.** la art.4 alin.(1)-(2) rămân nemodificate, introducându-se alin.(3) cu următorul conținut:

” (3) – În situația în care UAVCA este organizată în cadrul unui compartiment de neurologie, activitatea va fi asigurată de personalul încadrat în compartimentul de neurologie.”;

A fost preluată această propunere, dar cu introducerea sintagmei ” ... încadrat în UAVCA”, deoarece este necesar ca UAVCA să aibă încadrat personal propriu, având în vedere că aceasta funcționează în regim de urgență 24/24 și 7/7; UAVCA constituie un loc de muncă în care personalul își desfăşoară activitatea în condiţii deosebit de periculoase, condiții diferite față de condițiile de muncă în care se desfășoară activitatea personalului pe o secție / compartiment de neurologie (se acordă și sporuri diferite).

**3.** la art.7 se modifică alin.(1) după cum urmează:

” (1) – Unităţile sanitare în care se vor înfiinţa UAVCA sunt spitalele monobloc care funcţionează în regim de urgenţă - 24 de ore din 24, care au în structură secţie/secţii/compartimente de neurologie, ce asigură urgenţele neurologice.” ;

**4.** la art.8 se modifică alin.(3) după cum urmează:

” (3) În condiţiile îndeplinirii tuturor criteriilor stabilite prin Anexa nr. 1 din prezentul ordin, comisia întocmeşte un referat prin care îşi dă acordul pentru înfiinţarea acestui compartiment, care va sta la baza referatului de aprobare/modificare a structurii unităţii sanitare. După obținerea aprobării, conducerea unității sanitare va duce la îndeplinirea prevederilor din Anexa 2.”;

**5.** au fost de acord cu propunerea de introducere a unui nou alineat, alin.(31) după alin.(3) al art.8, după cum urmează:

” (31) În termen de 30 de zile lucrătoare de la data comunicării ordinului de ministru de constituire a comisiei de evaluare, referatul aprobat de membrii comisiei este transmis structurii de specialitate din cadrul Ministerului Sănătății.

**6.** eliminarea art.11, deoarece toate unitățile sanitare care au avut înființate unități de urgențe neurovasculare au dus la îndeplinire solicitarea de modificare a denumirii, în UAVCA.

Urmare propunerii de funcțioare a UAVCA în cadrul unei secţii/unui compartiment de neurologie cu un număr de 2 - 20 de paturi, direcția noastră a propus și modificarea Anexei nr.2 după cum urmează:

”Anexa nr.2

Încadrarea cu personal a unităţii de accidente vasculare cerebrale acute:

1. 1 medic în specialitatea neurologie la 2 - 4 paturi

...

...

4. 1 asistentă medicală la 2 - 4 paturi, pe tură

5. 1 infirmieră la 2 - 4 paturi, pe tură

...

... ”

Prin Nota privind modificarea Ordinului ministrului sănătății nr.1408/2015 privind înfiinţarea unităţilor de accidente vasculare cerebrale acute prin înființarea unităţii de accidente vasculare cerebrale acute și în cadrul un compartimente de neurologie nr.AR 7881/2023, s-a aprobat de conducerea Ministerului Sănătății inițierea procedurii pentru modificarea Ordinului ministrului sănătății nr. 1.408/2015 privind înființarea unităților de accidente vasculare cerebrale acute.

Față de cele menționate anterior, s-a întocmit prezentul referat și proiectul de ordin pentru modificarea și completarea Ordinului ministrului sănătății nr. 1.408/2015 *privind înființarea unităților de accidente vasculare cerebrale acute*, pe care, dacă sunteți de acord, vă rugăm a le aproba.

Cu deosebită considerație,

**DIRECTOR**

**Alina Gabriela CARABULEA**

Șef birou, Consilier,

dr. Sorana LIXANDRU Mihaela Dobre